钦定古今图书集成/历象汇编/庶征典/第135卷 > 《观象玩占》 > 《木介行》〈一作朱长春〉明宋登春
## 钦定古今图书集成/历象汇编/庶征典/第135卷 > 《观象玩占》 > 《木介行》〈一作朱长春〉明宋登春

空溪淅淅复淅淅，一夜风响如霹雳。云纷天晦急雪
来，半是虚花半成汁。初时点户湿有声，瑟如帘下击
秦筝。须臾上下雨且冻，满地蹴裂黄河冰。冰荒荒兮
雪离离，乍融乍合白垂垂。千家瓴瓦一时结，大如木
扇长如锥。茫茫山川望不见，但对孤城白于练。忽然
众鸟齐飞呼，千株万树都封遍。碎者作花聚作叶，疑
是梨花夜开月。披枝摇曳无数鸣，又如列戟扬兵声。
城中万户闭不出，一老临河独叹息。问之低头手把
树，十年《木介》曾如是。冰荒田没盗贼起，至今卖子归
无处。往时腊尽今况春，雷动草出水有潾。市上白米
斗钱百，四方在在流饥民。含咨相坐未卒语，雪风吹
湿头上巾。关门且抱床下瓮，唤妇当垆自煮鳞。